ชูตราสารหนี้เอเชียแจ่มแอสเซทพลัสแนะลงทุน
บลจ.แอสเซท พลัส มองหลายปัจจัยหนุนผลตอบแทนตราสารหนี้เอเชียยังน่าสนใจ
9 มี.ค. 2555

บลจ.แอสเซท พลัส มองหลายปัจจัยหนุนผลตอบแทนตราสารหนี้เอเชียยังน่าสนใจ จังหวะเปิดขายรอบใหม่กองทุน ASP-STAR ดีเดย์ 12 มี.ค.นี้ 
น.ส.จารุลักษณ์ เรืองสุวรรณ ผู้อำนวยการอาวุโส ฝ่ายการขายและการตลาด บริษัทหลักทรัพย์จัดการกองทุน (บลจ.) แอสเซท พลัส กล่าวว่า วิกฤตเศรษฐกิจในสหรัฐและปัญหาหนี้ในยุโรป ส่งผลให้มีเม็ดเงินไหลเข้าลงทุนในตราสารหนี้ทั้งภาครัฐและเอกชนในกลุ่มประเทศเอเชียมากขึ้น โดยบริษัทมองว่าตราสารหนี้เอเชียยังให้ผลตอบแทนที่ดี
“ปัจจัยที่สนับสนุน ได้แก่ แนวโน้มการปรับอันดับความน่าเชื่อถือที่ดีขึ้น บริษัทเอกชนในเอเชียมีฐานะทางการเงินที่มั่นคง อัตราความเสี่ยงในการผิดนัดชำระหนี้จากผู้ออกตราสารต่ำกว่าผู้ออกของสหรัฐและประเทศตลาดเกิดใหม่ และแนวโน้มค่าเงินเอเชียที่แข็งค่าขึ้น” น.ส.จารุลักษณ์ กล่าว 
สำหรับอัตราการเติบโตของเศรษฐกิจในภูมิภาคเอเชีย แม้ว่าจะชะลอตัวลงบ้างจากปัจจัยกดดันของเศรษฐกิจโลก แต่จีดีพีของเอเชียในปี 2554 ยังเติบโต 7.39% และคาดว่าในปีนี้จะเติบโตประมาณ 7% จากการบริโภคภายในเอเชีย ขณะที่อัตราเงินเฟ้อผ่อนคลายลงและควบคุมได้
น.ส.จารุลักษณ์ กล่าวว่า ในวันที่ 12มี.ค.นี้ บริษัทจะเปิดขายและรับซื้อคืนรอบใหม่กองทุนเปิดแอสเซทพลัสสตาร์ฟิกซ์อินคัม (ASP-STAR) ซึ่งเป็นกองทุนตราสารหนี้ต่างประเทศ พอร์ตการลงทุน ณ วันที่ 24 ก.พ. 2555 ลงทุนในตราสารหนี้ประเทศเกาหลีใต้ ฮ่องกง สิงคโปร์ มาเลเซีย จีน ออสเตรเลีย และไทย กระจายลงทุนในกลุ่มธนาคาร สถาบันการเงิน อุตสาหกรรม ทรัพยากร อสังหาริมทรัพย์ และสาธารณูปโภค 
ด้านผลการดำเนินงานย้อนหลัง 1 ปี อยู่ที่ 6.03% ต่อปี ขณะที่เกณฑ์มาตรฐาน อยู่ที่ 0.51% ต่อปี และตั้งแต่จัดตั้งกองทุนเมื่อวันที่ 11 มี.ค. 2553 อยู่ที่ 3.99% ต่อปี ขณะที่เกณฑ์มาตรฐาน อยู่ที่ 0.52% ต่อปี 
กองทุนดังกล่าวบริหารโดยทีมผู้จัดการกองทุนของบริษัท และร่วมมือกับบริษัทจัดการลงทุนในต่างประเทศที่เชี่ยวชาญตราสารหนี้เอเชีย นโยบายจ่ายเงินปันผลไม่เกินปีละ 4 ครั้ง ในอัตราไม่เกิน 100% ของกำไรสะสมหรือกำไรสุทธิ และป้องกันความเสี่ยงอัตราแลกเปลี่ยนตามภาวะ